CELEX: 32018D0911
Language: hr
Date: 2018-06-25 00:00:00
Title: Provedbena odluka Komisije (EU) 2018/911 оd 25. lipnja 2018. o utvrđivanju privremenih zaštitnih mjera radi sprečavanja širenja kuge malih preživača u Bugarskoj (priopćeno pod brojem dokumenta C(2018) 4071) (Tekst značajan za EGP.)

26.6.2018   
            
            
               HR
            
            
               Službeni list Europske unije
            
            
               L 161/67
            
         PROVEDBENA ODLUKA KOMISIJE (EU) 2018/911
   оd 25. lipnja 2018.
   o utvrđivanju privremenih zaštitnih mjera radi sprečavanja širenja kuge malih preživača u Bugarskoj
   
      
         (priopćeno pod brojem dokumenta C(2018) 4071)
      
   
   (Vjerodostojan je samo tekst na bugarskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 3.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 3.,
   budući da:
   
               (1)
            
            
               Kuga malih preživača ozbiljna je virusna bolest kod ovaca i koza koja se uglavnom prenosi izravnim kontaktom. Pobol i smrtnost zbog kuge malih preživača mogu biti vrlo visoki, osobito u područjima u kojima se ta bolest prvi put pojavljuje te može doći do ozbiljnih ekonomskih posljedica za poljoprivredni sektor. Kuga malih preživača ne prenosi se na ljude. Kuga malih preživača endemska je bolest u mnogim zemljama Afrike, Bliskog istoka i Azije te je uzrok velike zabrinutosti u pogledu zdravlja i dobrobiti životinja.
            
         
               (2)
            
            
               Direktivom Vijeća 92/119/EEZ (3) utvrđene su opće mjere koje je potrebno poduzeti za kontrolu određenih bolesti životinja, uključujući kugu malih preživača. One uključuju mjere kontrole koje se poduzimaju u slučaju sumnje ili potvrde kuge malih preživača na gospodarstvu. Te mjere kontrole obuhvaćaju i uspostavu zaraženih i ugroženih područja oko mjesta izbijanja bolesti i druge dodatne mjere kontrole širenja te bolesti.
            
         
               (3)
            
            
               U skladu s člankom 14.7.7. Kodeksa o zdravlju kopnenih životinja („Kodeks”), izdanje 2017., Svjetske organizacije za zdravlje životinja (OIE) (4) ako dođe do izbijanja bolesti kuge malih preživača ili zaraze virusom kuge malih preživača u zemlji ili zoni slobodnoj od te bolesti ili ako se provode mjere usmrćivanja, razdoblje oporavka traje šest mjeseci od klanja zadnjeg slučaja uz uvjet da se poštovao članak 14.7.32. Kodeksa.
            
         
               (4)
            
            
               Bugarska je 23 lipnja 2018. obavijestila Komisiju i ostale države članice o trima slučajevima izbijanja bolesti kuge malih preživača na gospodarstvima u općini Boljarovo, regiji Jambol u Bugarskoj.
            
         
               (5)
            
            
               Bugarska je poduzela mjere kontrole predviđene Direktivom 92/119/EEZ, a pogotovo usmrćivanje zaraženih stada i uspostavljanje zaraženih i ugroženih područja oko mjesta izbijanja bolesti kako je predviđeno tom direktivom. Nadzor je pojačan i u općinama koje graniče s pogođenim područjima te u općinama koje se nalaze uzduž granice Unije s trećim zemljama koje nisu slobodne od kuge malih preživača.
            
         
               (6)
            
            
               Uz mjere predviđene Direktivom 92/119/EEZ potrebno je poduzeti privremene zaštitne mjere radi sprečavanja širenja kuge malih preživača. Stoga kako bi se spriječilo širenje virusa kuge malih preživača na druga područja Bugarske te druge države članice i treće zemlje, osobito putem trgovine malim preživačima i njihovim zametnim proizvodima, potrebno je kontrolirati otpremanje pošiljaka malih preživača i stavljanje na tržište određenih proizvoda dobivenih od malih preživača.
            
         
               (7)
            
            
               Do sastanka Stalnog odbora za bilje, životinje, hranu i hranu za životinje i u suradnji s predmetnom državom članicom Komisija bi trebala poduzeti privremene zaštitne mjere u pogledu bolesti kuge malih preživača u Bugarskoj.
            
         
               (8)
            
            
               Stanje će se preispitati na sljedećem sastanku Stalnog odbora za bilje, životinje, hranu i hranu za životinje, a mjere prema potrebi prilagoditi,
            
         DONIJELA JE OVU ODLUKU:
   Članak 1.
   Ovom Odlukom utvrđuju se privremene zaštitne mjere za sprečavanje širenja kuge malih preživača u Uniji.
   Primjenjuje se na male preživače i na sjemene, jajne stanice i zametke tih životinja te na određene proizvode dobivene od tih životinja.
   Članak 2.
   1.   Za potrebe ove Odluke, primjenjuju se sljedeće definicije:
   (a)   „mali preživači”: znači svaka životinja vrste ovca ili koza;
   (b)   „neprerađeni životinjski nusproizvodi”: znači nusproizvodi životinjskog podrijetla kako su definirani u članku 3. točki 1. Uredbe (EZ) br. 1069/2009 Europskog parlamenta i Vijeća (5).
   2.   Osim toga, primjenjuju se definicije iz Priloga I. Uredbi (EZ) br. 853/2004 Europskog parlamenta i Vijeća (6).
   Članak 3.
   Bugarska zabranjuje otpremu sljedećih proizvoda iz regije Jambol u druge dijelove Bugarske, druge države članice i treće zemlje:
   
               (a)
            
            
               malih preživača;
            
         
               (b)
            
            
               sjemena, jajnih stanica i zametaka malih preživača.
            
         Članak 4.
   1.   Bugarska zabranjuje stavljanje na tržište izvan regije Jambol sljedećih proizvoda dobivenih od malih preživača podrijetlom iz te regije:
   
               (a)
            
            
               svježeg mesa;
            
         
               (b)
            
            
               mljevenog mesa i mesnih pripravaka proizvedenih od mesa iz točke (a);
            
         
               (c)
            
            
               proizvoda od mesa i obrađenih želudaca, mjehura i crijeva za prehranu ljudi proizvedenih od mesa iz točke (a), osim onih koji su podvrgnuti postupku obrade u cilju uklanjanja određenih opasnosti povezanih sa zdravljem životinja u skladu s Prilogom III. Direktivi Vijeća 2002/99/EZ (7);
            
         
               (d)
            
            
               proizvoda od sirovog mlijeka i mliječnih proizvoda, osim onih koji su podvrgnuti obradi u hermetički zapečaćenim spremnicima s F0 vrijednošću od 3,00 ili više, kako je opisano u Prilogu III. Direktivi 2002/99/EZ;
            
         
               (e)
            
            
               proizvoda koji sadržavaju proizvode iz točaka od (a) do (d);
            
         
               (f)
            
            
               neprerađenih životinjskih nusproizvoda.
            
         2.   Odstupajući od zabrane iz stavka 1. točke (f) nadležno tijelo može odobriti otpremu neprerađenih životinjskih nusproizvoda pod službenim nadzorom namijenjenih preradi ili odlaganju u pogonu koji je to tijelo odobrilo za tu namjenu unutar državnog područja Bugarske u skladu s člankom 4. stavkom 4. Uredbe (EZ) br. 1069/2009.
   Članak 5.
   Ova se Odluka primjenjuje do 23. prosinca 2018.
   Članak 6.
   Ova je Odluka upućena Republici Bugarskoj.
   
      Sastavljeno u Bruxellesu 25. lipnja 2018.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 395, 30.12.1989., str. 13.
   
   
      (2)  SL L 224, 18.8.1990., str. 29.
   
   
      (3)  Direktiva Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (SL L 62, 15.3.1993., str. 69.).
   
      (4)  http://www.oie.int/index.php?id=169&L=0&htmfile=chapitre_ppr.htm
   
      (5)  Uredba (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (SL L 300, 14.11.2009., str. 1.).
   
      (6)  Uredba (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (SL L 139, 30.4.2004., str. 55.).
   
      (7)  Direktiva Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (SL L 18, 23.1.2003., str. 11.).